በአምስት መጽሔቶች እና አንድ ጋዜጣ ላይ የወንጀል ክስ መመስረቱን  ፍትህ ሚኒስቴር
አዲስ አበባ፤ ሐምሌ 29/2006 (ዋኢማ) – የአገሪቱ ህግ በሚደነግገው መሰረት በአምስት መጽሔቶችና አንድ ጋዜጣ ላይ በአቃቤ ህግ የወንጀል ክስ መመስረቱን ፍትህ ሚኒስቴር አስታወቀ፡፡ሚኒስቴሩ ለዋልታ በላከው መግለጫ እንዳስታወቀው  ፋክት፣ ጃኖ፣ ሎሚ፣ አዲስ ጉዳይ፣ እንቁ የሚባሉ መጽሄቶችና   አፍሮ ታይምስ የተባለ ጋዜጣ በሚያሳትሙ ተጠርጣሪ አሳታሚዎችና  ድርጅቶች ላይ  አቃቤ ህግ የወንጀል ክስ  መስርቶባቸዋል። መንግስት የፕሬስ ነጻነትን ከማረጋገጡም ባለፈ ነጻነቱ የተሟላ እና ተግባራዊ ማረጋጋጫ እንዲያገኝ ልዩ ልዩ ህጎችን አውጥቷል፡፡በዚህም በኤሌክትሮኒክስ እና ሕትመት በሐገሪቱ  በሶስት እርከኖች የተደራጁ የመገኛኛ ብዙሃን አውታሮች በመንቀሳቀስ ላይ ይገኛሉ፡፡የተፈጠረውን ነጻነት ለመጠቀም እና ተግባራዊ ለማድረግ የሚንቀሳቀሱ በርካታ ኃላፊነት የሚሰማቸው መገናኛ ብዙሃን ይገኛሉ፡፡በአንጻሩ ደግሞ በህገ-መንግስቱ የተደነገጉ ገደቦችን በመጣስ፤ ስራዬ ብለው ብሔራዊ ደህንነትን አደጋ ላይ በሚጥል መልክ አመጽና ሁከትን የሚቀሰቅሱ፤ አክራሪነትን እና ሽብርተኝነትን የሚያወድሱ እና የሚያበረታቱ አሉ፡፡ከዚህም ባለፈ በህዝቡ መካከል የዘር እና የሃይማኖት ጥላቻን የሚቀሰቅሱ፣ የህዝብ መሪዎችን እና ተቋማትን መልካም ስምና ዝና በሃሰት የሚያጠፉ የሚወነጅሉ አንዳንድ ህትመቶች መኖራቸው ይታወቃል ብሏል በመግለጫው፡፡መንግስትም መገናኛ ብዙሃን በተለይም የግሉ የሕትመት ውጤቶች ሚናቸውን በሃላፊነት እንዲወጡ ከባለድርሻ አካላቱ ጋር ተከታታይ የምክክር መድረኮች በማዘጋጀት የዘርፉን ልማት ለማሳደግ አያሌ ገንቢ እርምጃዎችን ወስዷል፡፡በህትመት ሚዲያው ዘርፍ የሚታዩ አንዳንድ ጽንፍ የወጡ ግድፈቶችን በህጋዊና አስተዳደራዊ እርምጃ ከማረም ተቆጥቦ እራሱ የህትመት ሚዲያው የእርምት እርምጃ እንዲወስድ በተደጋጋሚ ሲያሳስብ ቆይቷል፡፡መግለጫው እንዳመለከተው አንዳንድ የሕትመት ውጤቶች ግን ማሻሻያዎችን ከማድረግ ይልቅ ህገ-መንግስታዊ ስርዓቱን በሃይል ለመናድና ህዝቡ በመንግስት ላይ ያለአግባብ አመኔታ እንዲያጣ የወንጀል ተግባሮቻቸውን ቀጥለዋል፡፡የጥቃቱ ሰለባ የሆነው ሕዝብም በእነዚህ የሕትመት ውጤቶች የህግ ከለላ በተሰጣቸው ጥቅሞቹ ላይ ያለማቋረጥ የሚደርሰውን ጥሰት ለማስቆም መንገስት ሕጋዊ እርምጃ እንዲወስድ በተለያዩ መንገዶች ሲጠይቅ ቆይቷል ብሏል መግለጫው፡፡ክስ የማቅረቡ ሂደትም በተደጋጋሚ ሕጉን በማን አለብኝነት በጣሱ እና በሚጥሱ አሳታሚዎች እና የመገናኛ ብዙሃን ድርጅቶች ላይ እንደሚቀጥል የፍትህ ሚኒስቴር በላከው መግለጫ አስታውቋል፡፡ 